《武彝曲》
清代·范承谟

吁嗟嘑！淮阴未遇兮漂母哀，螺山落魄兮武彝开。

漂母一饭兮情生俄顷，武彝三岁兮凝结成衃。自是有心知顺逆，非因濒死起寒灰。

三月十五鸡啼晨，辕门甲士往来频。气色非常人共骇，城头雷炮崩苍云。

苍云未散挝鼍鼓，天吴欲沸刑天舞。直凭谈笑折狂锋，刀戟如林何足睹。

刀比霜兮戟作林，两廊杀气遏飞禽。君恩臣节当今日，后土皇天鉴此心。

此心久许主人死，谁解全躯保妻子。可怜相向大中丞，俯首无言但尔尔。

一身九锁声郎当，鬼火空房淡日黄。百计劝餐罗粪土，踢翻几案蝶飞扬。

吁嗟嘑！我凛如霜兮人呼铁面，我衷如火兮人难自见。

世受国恩兮父子兄弟，敢忘报称兮骨劘血溅。既堕鬼隅兮言返吾真，咫尺首阳兮幸与为邻。

常山舌利兮鲸鲵胆碎，吐气如虹兮断齿截龈。左右难堪兮怒色加，环睛按剑语声哗。

十日肉枯神愈健，咆哮怒者亦兴嗟。武彝武彝古人风，慨吟包胥赋孤忠。

秦庭七日能完楚，君更余三将无同。君何不忍须臾死，未必天心遽如此。

怀光希烈真奇凶，终须斩馘献天子。君不见公孙杵臼告程婴，成事称难死事轻。

无论鸿毛与泰岱，汉节终归苏子卿。我闻此语转增苦，我何人斯比苏武。

暂吸滴水效吞毡，可能鍊石将天补。垢面蓬头欷复歔，满前异类总狂且。

生何为兮死有恨，朔望踉跄拜帝书。多君慷慨心如揭，吾亦披肝饮君血。

炎荒毒日渴喉焚，凉我燕山片片雪。冬月悲风透骨寒，殷殷雅意纩还热。

一曲长歌笔未终，啾啾四壁虫声咽。呜呼，谁为沈阳之裔兮，子暨诸孙。

睹此片纸只字兮，须知为死血将尽之流痕。当思何以处此兮，慰我生前未了之幽恨。

吁嗟嘑！满目冉冉兮，八千里外之游魂。若使悠悠复泛泛，辜负亲恩与国恩。

作者简介：范承谟（1624年－1676年），字觐公，号螺山，辽东沈阳（今辽宁沈阳）人，汉军镶黄旗，清朝大臣，大学士范文程次子。范承谟进士出身，曾任职翰林院，累迁至浙江巡抚。他在浙江四年，勘察荒田，奏请免赋，赈灾抚民，漕米改折，深得当地民心。后升任福建总督。三藩之乱时，范承谟拒不附逆，被耿精忠囚禁，始终坚守臣节。康熙十五年（1676年），范承谟遇害，后追赠兵部尚书、太子少保，谥号忠贞。